การไฟฟ้านครหลวง จัดตั้งศูนย์ปฏิบัติการควบคุมระบบไฟฟ้าฯ รวมทั้ง ติดตั้งระบบไฟฟ้าสำรองพร้อมรองรับการเลือกตั้ง วันที่ 14 พฤษภาคมนี้
นายพิพัฒน์ ชลอำไพ รองผู้ว่าการการไฟฟ้านครหลวง หรือ MEA ยืนยันความพร้อมระบบไฟฟ้าสถานที่จัดการลงคะแนนการเลือกตั้งสมาชิกสภาผู้แทนราษฎร ในวันที่ 14 พฤษภาคมนี้ อย่างเต็มที่ โดยได้มีการจัดตั้งศูนย์ปฏิบัติการควบคุมระบบไฟฟ้า พร้อมจัดเจ้าหน้าที่ดูแลประจำสถานีไฟฟ้า 71 สถานี ตลอดจน ติดตั้งระบบไฟฟ้าสำรอง เพื่อเตรียมพร้อมทุกหน่วยเลือกตั้งศูนย์รวมคะแนน รวมถึง ศูนย์อำนวยการประสานงานการเลือกตั้งจุดต่าง ๆ รวมทั้งสิ้น 70 แห่งในพื้นที่ กรุงเทพมหานคร นนทบุรี และสมุทรปราการ เพื่อให้สามารถจ่ายไฟฟ้าได้อย่างเพียงพอ โดยเฉพาะ สถานที่สำคัญ 4 แห่ง ได้แก่ ศาลากลางจังหวัดสมุทรปราการ /ศาลากลางจังหวัดนนทบุรี / ศาลาว่าการ กทม.1 (เสาชิงช้า) /และ สำนักงานคณะกรรมการการเลือกตั้ง(กกต.) ที่มีการติดตั้งระบบไฟฟ้าสำรองพร้อมแล้ว โดยการไฟฟ้าฯ จะจัดเจ้าหน้าที่ดูแลระบบไฟฟ้าตลอด 24 ชั่วโมง จนเสร็จสิ้นการนับคะแนนเลือกตั้งสมาชิกสภาผู้แทนราษฎร ตลอดจน มีแผนรองรับสถานการณ์ฉุกเฉินในรูปแบบต่าง ๆ มีการเสริมระบบ UPS เพื่อเพิ่มความราบรื่นต่อเนื่องในการจ่ายกระแสไฟฟ้า รองรับความมั่นคงทางระบบไฟฟ้าสูงสุดจนเสร็จสิ้นงาน รวมถึงการนับคะแนน การรายงานผลการเลือกตั้ง ให้เป็นไปอย่างถูกต้อง รวดเร็ว โปร่งใส เป็นไปด้วยความเรียบร้อย